До 
Общински съвет 

гр. Бургас

Докладна записка

от инж. Йордан Георгиев - Председател на Постоянната комисия по спорт, деца и младежки дейности /ПКСДМД
Относно: Приемане и прилагане на мерки за намаляване икономическите щети върху спортните организации на територията на Община Бургас, вследствие на извънредното положение   
Уважаеми общински съветници,
Във връзка с Решение, прието от Народното събрание на 13.03.2020 г. за обявяване на извънредно положение и Заповед № РД-01-124/13.03.2020 г. на Министъра на здравеопазването във връзка с епидемиологичната обстановка, свързана с разпространението на COVID-19, се преустановиха учебните занятия и се премина на обучение он-лайн, преустановиха се и всички спортни и тренировъчни дейности и мероприятия на територията на страната и Община Бургас. В резултат на това се намалиха драстично приходите на спортните организации и много от тях попаднаха в тежко финансово състояние и в невъзможност да покриват разходите за ползване на спортни бази за своите тренировъчни спортни дейности в предстоящите месеци. 
В същото време поради заповед на Министъра на младежта и спорта за преминаване на дистанционно обучение на спортно училище „Юрий Гагарин“ Бургас се поставят в невъзможност учениците спортисти да ползват безплатно спортната база. Същите са принудени да провеждат тренировъчен процес през спортните клубове, като заплащат предвидените такси и наеми за ползване на спортната инфраструктура на Община Бургас. В тази връзка предлагам учениците от спортно училище „Юрий Гагарин“ да ползват по съответния график спортната база на Община Бургас, стопанисвана от ОП „Спортни имоти“ безплатно за периода 1.06.2020г. – 30.06.2020г.
На предходното заседание на Общински съвет Бургас по предложение на Постоянната комисия по спорт, деца и младежки дейности в помощ на бюджета на Община Бургас бе прието решение за намаляване на финансирането на спортните организации с 16,7% от предвиденото и одобрено с приемането на Бюджет 2020 на общината по Наредбата за финансово подпомагане на спортните клубове от Община Бургас.

След проведени разговори с представители на спортните организации на територията на Община Бургас, и имайки предвид обществените нагласи и проблеми в спортния бранш, предлагам като мярка за облекчаване на спортните клубове в Община Бургас при провежданите от тях дейности да се ползват с право на намаление 50% от заплащане на наем за ползване на общинските спортни бази, стопанисвани от ОП „Спортни имоти“, за периода от 01.06.2020 г. до 30.06.2020 г. Мярката е само временна и цели да облекчи финансовата тежест на спортните организации, за да могат да реализират успешно своите спортни резултати и постижения, които имат нематериална стойност и носят ползи за обществото. На практика мярката има за цел да облекчи реално спортните организации в Община Бургас и да ограничи щетите от кризата в тази сфера. С това ще покажем, че местната власт е съпричастна с притесненията на хората и се стреми максимално да защити интересите им. Нека не забравяме, че в периода на извънредното положение, спортните клубове бяха тези, които активно участваха в акцията по кръводаряване в общината, организирана от отдел „Спорт“ към Община Бургас и ПКСДМД при Общински съвет – Бургас за борба срещу COVID – 19. Хората на спорта в Община Бургас са били винаги много дейни и активни в обществения живот на града ни, винаги позитивни, съзидателни и адекватни на предизвикателствата на нашето време. Считаме, че те заслужават нашата обща подкрепа и съпричастност в тази трудна за тях икономическа ситуация. 
Имайки предвид необходимостта от спешни мерки, засягащи важни обществени интереси, се налага на основание чл.60, ал.1 от Административнопроцесуалния кодекс, да бъде допуснато предварително изпълнение на настоящото решение.
Предвид гореизложеното и на основаниe чл.17, ал.1, т.10, чл. 21, ал. 1, т. 24 и ал. 2 от Закона за местното самоуправление и местната администрация, предлагаме Общински съвет - Бургас да вземе следното:
РЕШЕНИЕ

1.Дава съгласие учениците от спортно училище „Юрий Гагарин“ да ползват за тренировъчен процес общинските спортни бази, стопанисвани от ОП „Спортни имоти за периода от 1.06.2020г.-30.06.2020г.


2.Дава съгласие спортните организации на територията на Община Бургас да ползват с намаление 50% от наемите общинските спортни бази, стопанисвани от ОП „Спортни имоти“ за периода от 11.06.2020 г. до 30.06.2020 г. 

3.На основание чл. 60, ал. 1 от Административнопроцесуалния кодекс, допуска предварително изпълнение на решението.

С уважение,
…………………………..                             
 /Йордан Георгиев/                                       
